CELEX: 52022PC0227
Language: hu
Date: 2022-05-20
Title: Javaslat A TANÁCS HATÁROZATA a Nemzetközi Vasúti Fuvarozásügyi Államközi Szervezet Műszaki Szakértői Bizottságának 14. ülésén a fuvarozási telematikai alkalmazásokra vonatkozó egységes műszaki előírások és az ATMF egységes szabályok eltérésekről szóló B. mellékletének módosítása tekintetében, valamint az OTIF Felülvizsgálati Bizottságának írásbeli eljárásában a COTIF G. függelékének módosítása tekintetében az Európai Unió által képviselendő álláspontról

EURÓPAI BIZOTTSÁG
            Brüsszel, 2022.5.20.
            COM(2022) 227 final
            2022/0163(NLE)
            
            Javaslat
            A TANÁCS HATÁROZATA
            a Nemzetközi Vasúti Fuvarozásügyi Államközi Szervezet Műszaki Szakértői Bizottságának 14. ülésén a fuvarozási telematikai alkalmazásokra vonatkozó egységes műszaki előírások és az ATMF egységes szabályok eltérésekről szóló B. mellékletének módosítása tekintetében, valamint az OTIF Felülvizsgálati Bizottságának írásbeli eljárásában a COTIF G. függelékének módosítása tekintetében az Európai Unió által képviselendő álláspontról
            
               
         
         
            
               INDOKOLÁS
            
            
               1.A javaslat tárgya
            
            
               E javaslat tárgya az Unió által képviselendő álláspont meghatározásáról szóló határozat:
            
            
               a)A Nemzetközi Vasúti Fuvarozásügyi Államközi Szervezet (OTIF) Felülvizsgálati Bizottságának írásbeli eljárásában a Nemzetközi Vasúti Fuvarozási Egyezmény (COTIF) és függelékeinek egyes módosításaival kapcsolatban. 13. ülésén a Műszaki Szakértői Bizottság felkérte a Felülvizsgálati Bizottságot, hogy a COTIF 17. cikke 1. §-ának a) pontjában és a COTIF 33. cikke 4. §-ának g) pontjában meghatározott hatáskörén belül hozzon határozatot a nemzetközi forgalomban használt vasúti berendezések műszaki engedélyezésére vonatkozó egységes szabályok (ATMF – a COTIF-egyezmény G. függeléke) 3a. cikke 5. §-ának és 15. cikke 2. §-ának módosításáról, és ennek megfelelően módosítsa az egységes szerkezetbe foglalt magyarázó jelentést; a szavazásra az OTIF írásbeli eljárásának keretében kerül sor. 
            
            
               b)A Nemzetközi Vasúti Fuvarozásügyi Államközi Szervezet (OTIF) Műszaki Szakértői Bizottságának (CTE) 14. ülésén, amelyre 2022. június 14–15-én kerül sor Bernben. Az ülés napirendjén a következők szerepelnek:
            
            
               –javaslat a fuvarozási szolgáltatások telematikai alkalmazásaira (FTA) vonatkozó egységes műszaki előírások módosítására, 
            
            
               –javaslat az ATMF egységes szabályok B. mellékletének az eltérések tekintetében történő módosítására.
            
            
               Az OTIF a nemzetközi vasúti szállítást érintő egységes jogi kereteket dolgoz ki három fő tevékenységi területen: műszaki átjárhatóság, veszélyes áruk és vasúti szerződési jog.
            
            
               A Műszaki Szakértői Bizottság és a Felülvizsgálati Bizottság által elfogadandó fent említett határozatok joghatással bíró jogi aktusok, és az Unió által képviselendő álláspontot az EUMSZ 218. cikkének (9) bekezdése alapján tanácsi határozattal kell meghatározni. 
            
            
               2.A javaslat háttere
            
            
               2.1.Nemzetközi Vasúti Fuvarozási Egyezmény (COTIF)
            
            
               Az 1999. június 3-i vilniusi jegyzőkönyvvel módosított, 1980. május 9-i Nemzetközi Vasúti Fuvarozási Egyezmény (a továbbiakban: COTIF) olyan nemzetközi megállapodás, amelynek mind az Unió, mind 25 uniós tagállam
                  1
                a szerződő fele.
            
            
               2011. június 16-án a Tanács elfogadta az Európai Uniónak az 1999. június 3-i vilniusi jegyzőkönyvvel módosított, 1980. május 9-i nemzetközi vasúti fuvarozási egyezményhez (COTIF) való csatlakozásáról szóló, az Európai Unió és a Nemzetközi Vasúti Fuvarozásügyi Államközi Szervezet (OTIF) közötti megállapodás aláírásáról és megkötéséről szóló 2013/103/EU tanácsi határozatot
                  2
                (a továbbiakban: EU-COTIF csatlakozási megállapodás).
            
            
               A megállapodás 2011. július 1-jén lépett hatályba. 
            
            
               A COTIF 2. cikkének 1. §-a értelmében az OTIF célja a nemzetközi vasúti fuvarozás előmozdítása, fejlesztése és megkönnyítése minden szempontból, különösen egységes jogrendszer kialakítása révén a nemzetközi vasúti fuvarozással összefüggő egyes jogterületeken. A COTIF emellett szabályozza az OTIF működését, illetve meghatározza célkitűzéseit, hatáskörét, a szerződő felekkel fennálló kapcsolatát, valamint általában véve a tevékenységeit. 
            
            
               A COTIF tehát különféle jogi és műszaki jellegű vasúti ügyekkel kapcsolatos vasúti jogszabályokat tartalmaz, amelyek két részre oszthatók: az egyik maga az egyezmény, amely az OTIF működését szabályozza, a másik pedig a nyolc függelék, amely egységes vasúti jogszabályokat határoz meg:
            
            
               –A. függelék: Nemzetközi vasúti személyszállítási szerződés (CIV)
            
            
               –B. függelék: Nemzetközi vasúti árufuvarozási szerződés (CIM)
            
            
               –C. függelék: Veszélyes áruk nemzetközi vasúti fuvarozása (RID)
            
         
         
            
               –D. függelék: Nemzetközi vasúti forgalomban engedélyezett járművekre vonatkozó szerződések (CUV)
            
            
               –E. függelék: Nemzetközi vasúti forgalomban használt infrastruktúrára vonatkozó szerződés (CUI)
            
            
               –F. függelék: Egységes szabályok a nemzetközi forgalomban használni tervezett vasúti berendezésekre vonatkozó műszaki szabványok érvényesítésére és egységes műszaki előírások elfogadására (APTU egységes szabályok)
            
            
               –G. függelék: Egységes szabályok a nemzetközi forgalomban használt vasúti berendezések műszaki engedélyezésére (ATMF egységes szabályok)
            
            
               –H. függelék: Egységes szabályok a nemzetközi forgalomban használt vonatok biztonságos üzemeltetésére (EST egységes szabályok)
            
            
               A COTIF F. és G. függeléke alapján 12 egységes műszaki előírás foglalkozik a műszaki átjárhatósággal. A nemzetközi forgalomban való engedélyezés tekintetében a COTIF keretében hozott egységes műszaki előírások ugyanazt a célt szolgálják, mint az uniós átjárhatósági műszaki előírások (ÁME) az (EU) 2016/797 irányelv II. fejezetében meghatározottak szerint.
            
            
               A COTIF 47 szerződő állama közül 42 – beleértve a már említett 25 uniós tagállamot – alkalmazza az F. és a G. függeléket.
            
            
               2.2.Az OTIF Felülvizsgálati Bizottsága
            
            
               A Felülvizsgálati Bizottság bizonyos esetekben a COTIF, a CIV, a CIM, a CUV és a CUI egységes szabályainak, illetve az APTU és az ATMF egységes szabályok módosítására vonatkozó döntéseket hozhat. A COTIF 33. cikkének 4. §-a értelmében a Felülvizsgálati Bizottság maga is jóváhagyhat módosításokat, vagy benyújthatja az elfogadott módosításokat az OTIF-tagállamoknak jóváhagyásra a közgyűlésen.
            
            
               A Felülvizsgálati Bizottság legutóbbi, 26. ülésére 2018. február 27. és március 1. között került sor.
            
            
               Az Európai Unió és/vagy a tagállamai hatáskörüknek megfelelően, a Felülvizsgálati Bizottság eljárási szabályzata, valamint az Uniónak a COTIF-egyezményhez való csatlakozásáról szóló megállapodás rendelkezései szerint vesznek részt ebben az eljárásban.
            
            
               2.3.Határozatképesség és szavazati jogok a Felülvizsgálati Bizottságban
            
            
               A Felülvizsgálati Bizottság határozatképes, amennyiben a szavazati joggal rendelkező OTIF-tagállamok többsége a szavazás pillanatában képviselteti magát.
            
            
               A COTIF-egyezmény 13. cikkének (3) bekezdése azonban előírja, hogy azok az OTIF-tagállamok, amelyek nyilatkozatot tettek egy vagy több függelék magukra vonatkozó alkalmazásának elhagyásáról, az adott függelék módosításairól nem szavazhatnak.
            
            
               Az alábbi OTIF-tagállamok nem vonták vissza az egyes függelékek alkalmazásának elhagyásáról szóló nyilatkozataikat: Pakisztán, Oroszország (a nemzetközi vasúti személyszállítási szerződésre vonatkozó egységes szabályok (CIV), veszélyes áruk nemzetközi vasúti fuvarozásáról szóló szabályzat (RID), CUV, CUI, APTU és ATMF), Grúzia (CUV, CUI, APTU és ATMF), Cseh Köztársaság, Norvégia, Szlovákia, Egyesült Királyság (CUI, APTU és ATMF), Franciaország (ATMF).
            
            
               A vonatkozó függelékek módosításának megvitatása során a szavazással kapcsolatos határozatképesség megállapításához az OTIF aktív tagjainak számából (46) le kell vonni azon OTIF-tagállamok számát, amelyek nyilatkozatot tettek a szóban forgó függelék alkalmazásának elhagyásáról.
            
            
               Az EU-COTIF csatlakozási megállapodás 6. cikkének (1) bekezdésével összhangban az Unió kizárólagos hatáskörébe tartozó ügyekre vonatkozó döntések során az Unió gyakorolja tagállamai szavazati jogait. Az alábbiak szerint az ügy az EU kizárólagos hatáskörébe tartozik, és így azokban az Unió szavaz.
            
            
               3.A Felülvizsgálati Bizottság írásbeli eljárásának tervezett jogi aktusai
            
            
               3.1.Az ATMF egységes szabályok (a COTIF G. függeléke) módosítása és az egységes szerkezetbe foglalt magyarázó jelentés módosítása 
            
            
               A módosításokra azért van szükség, hogy az OTIF-szabályozásban már megállapítottak szerint harmonizálják a karbantartásért felelős szervezetek tanúsítási rendszerének valamennyi járműtípusra történő alkalmazását. Az (EU) 2016/798 irányelv 14. cikke meghatározza a karbantartásért felelős szervezetekre vonatkozó uniós rendelkezéseket. 
            
         
         
            
               Az ATMF egységes szabályok A. mellékletének teljes körű felülvizsgálatát követően, amely a karbantartásért felelős szervezetekről szóló (EU) 2019/779 rendelettel
                  3
                összhangban meghatározza a karbantartásért felelős szervezetek tanúsítására vonatkozó szabályokat, megállapítást nyert, hogy az ATMF egységes szabályok 3a. és 15. cikkét módosítani kell abból a célból, hogy azok tükrözzék a melléklet változásait. Emellett aktualizálni kell az újonnan felülvizsgált uniós jogszabályokra való hivatkozásokat is. Az ATMF egységes szabályokat érintő változtatások a Felülvizsgálati Bizottság hatáskörébe tartoznak. 
            
            
               2021-ben a Műszaki Szakértői Bizottság javaslatot tet a Felülvizsgálati Bizottságnak a COTIF G. függelékének módosítására (a Műszaki Szakértői Bizottság TECH-20045-CTE13–7. sz. munkadokumentuma). A javaslat nyomán kérdések merültek fel az ATMF egységes szabályok egységes szerkezetbe foglalt magyarázó jelentésébe szánt szövegben szereplő, a karbantartásért felelős szervezetek kölcsönös elismerésére vonatkozó hivatkozással kapcsolatban. E kérdések megoldásra kerültek és az egységes szerkezetbe foglalt magyarázó jelentés módosításainak felülvizsgálatát úgy kell elvégezni, hogy abból a jogi ügyekkel és nemzetközi együttműködéssel foglalkozó ad hoc bizottság 2021. novemberi első ülésén kiadott szakvéleményével (OTIF-21008-JUR 1) összhangban törölni kell a kölcsönös elismerésre vonatkozó hivatkozást. 
            
            
               A COTIF G. függelékének javasolt módosításaiban érintett ügy az Unió kizárólagos hatáskörébe tartozik, és az Unió gyakorolja szavazati jogait.
            
            
               4.Az OTIF Műszaki Szakértői Bizottsága (CTE)
            
            
               A Műszaki Szakértői Bizottság (CTE) a COTIF 13. cikke (1) bekezdésének f) pontja alapján jött létre. Tagsága a COTIF F. függelékét (APTU egységes szabályok) és G. függelékét (ATMF egységes szabályok) alkalmazó OTIF-tagállamokból tevődik össze. 
            
            
               A Műszaki Szakértői Bizottság hatáskörébe tartoznak a vasúti vonatkozású átjárhatósági és műszaki harmonizációs ügyek, valamint a műszaki jóváhagyási eljárások. Ez a bizottság dolgozza ki az APTU és az ATMF függeléket és azoknak a nemzetközi vasúti forgalomban történő felhasználásra szánt vasúti berendezésekre vonatkozó egységes szabályait, különösen az alábbiak tekintetében:
            
            
               ·a járművekre és az infrastruktúrára vonatkozó műszaki előírások elfogadása és szabványok ellenőrzése;
            
            
               ·a járművek megfelelőségének értékelésével kapcsolatos eljárások;
            
            
               ·a járművek karbantartásával kapcsolatos rendelkezések;
            
            
               ·a vonatok összeállításával és a járművek biztonságos használatával kapcsolatos feladatok;
            
            
               ·kockázatelemzéssel és -értékeléssel kapcsolatos rendelkezések;
            
            
               ·nyilvántartásokra vonatkozó előírások.
            
            
               A Műszaki Szakértői Bizottság jelenleg egy állandó munkacsoporttal (WG TECH) rendelkezik, amelynek feladata a bizottság határozatainak előkészítése.
            
            
               A COTIF 20. cikke (1) bekezdésének b) pontja értelmében, illetve az F. függelék (APTU) 6. cikkének megfelelően a Műszaki Szakértői Bizottság feladata az egységes műszaki előírások elfogadása vagy módosítása. Az ATMF egységes szabályok (a COTIF G. függeléke) 7a. cikkével összhangban: „A Műszaki Szakértői Bizottság hatáskörébe tartozik a strukturális és funkcionális egységes műszaki előírásoktól való eltérésekre vonatkozó iránymutatások vagy kötelező rendelkezések elfogadása.”
            
            
               4.1.Jogi aktusok Műszaki Szakértői Bizottság általi elfogadása
            
            
               Az APTU 6. cikkének megfelelően a Műszaki Szakértői Bizottság az egyezmény 16. és 20. cikkében, illetve 33. cikkének 6. §-ában meghatározott eljárással összhangban dönt arról, hogy elfogadja-e az adott egységes műszaki előírást vagy az azt módosító rendelkezést. Az egységes műszaki előírások elfogadására vonatkozó szokványos eljárás időtartama megközelítőleg másfél év lehet. 
            
            
               4.2.A Műszaki Szakértői Bizottság által a 2022. június 14–15-i ülésen elfogadandó tervezett jogi aktusok
            
            
               4.2.1.A fuvarozási szolgáltatások telematikai alkalmazásaira vonatkozó egységes műszaki előírás módosítása. A javasolt módosítások a következők:
            
            
               –az Európai Unió rendelkezéseivel való egyenértékűségre vonatkozó módosított rendelkezések;
            
            
               –a dokumentum felépítését érintő módosítások;
            
         
         
            
               –a nem uniós szerződő felekre vonatkozó azon követelmény, hogy tájékoztatniuk kell az OTIF Főtitkárságát nemzeti kapcsolattartó pontjukról;
            
            
               –a menetvonalak elosztásával és a vonatközlekedési információkkal kapcsolatos rendelkezések hozzáadása;
            
            
               –a vonatösszeállításra vonatkozó rendelkezéseknek a TCRC egységes műszaki előírásra való hivatkozással történő felváltása;
            
            
               –a II. függelék szószedetének módosítása és a jogi szövegben a már nem használt rövidítések törlése;
            
            
               –a teljes dokumentumnak a COTIF és az uniós jog szerinti legfrissebb jogi hivatkozásoknak megfelelő aktualizálása;
            
            
               –szerkesztési változtatások;
            
            
               –az Európai Unió Vasúti Ügynöksége által kiadott műszaki dokumentumokra való hivatkozások aktualizálása, amelyek meghatározzák az FTA végrehajtására vonatkozó harmonizált informatikai előírásokat. 
            
            
               A javasolt módosítások az FTA egységes műszaki előírást összehangolják az ÁME legújabb változatával, biztosítva, hogy az FTA szabályok a nemzetközi vasúti forgalomban használt járművek esetében továbbra is teljesen egyenértékűek legyenek az ATMF egységes szabályok tekintetében. Az uniós ÁME-t legutóbb a 2021. március 26-i (EU) 2021/541 bizottsági végrehajtási rendelet
                  4
                módosította.
            
            
               Az ügy az EU kizárólagos hatáskörébe tartozik, és az Unió gyakorolja a szavazati jogokat az FTA egységes műszaki előírás módosításainak elfogadásához.
            
            
               4.2.2.Az ATMF egységes szabályok B. mellékletének módosítása (eltérések)
            
            
               Az ATMF egységes szabályok B. mellékletének teljes felülvizsgálatára irányuló javaslat célja, hogy egyszerűbbé és egyértelműbbé tegye az egységes műszaki előírások egészének vagy azok meghatározott rendelkezéseinek alkalmazásától való eltekintésre vonatkozó szabályokat és iránymutatásokat. A javasolt rendelkezések csak a nem uniós szerződő felekre vonatkoznának
                  5
               . Az ÁME-k alkalmazásától való eltéréseket az uniós jog az (EU) 2016/797 irányelv 7. cikkében szabályozza.
            
            
               A hatályban lévő változathoz képest az ATMF egységes szabályok B. mellékletének javasolt teljes felülvizsgálata:
            
            
               –egyszerűsíti a rendelkezéseket;
            
            
               –egyértelműsíti az eltérések hatályát és szabályait;
            
            
               –megszünteti az OTIF főtitkárának valamennyi feladatát és szerepkörét;
            
            
               –megerősíti a szerződő felek illetékes hatóságainak hatásköreit;
            
            
               –átláthatóságot biztosít.
            
            
               A javasolt módosítások a nem uniós szerződő felekre vonatkozó derogációs eljárásokat összehangolják az uniós tagállamokra már alkalmazandó rendelkezésekkel, biztosítva, hogy a derogációs szabályok a nemzetközi vasúti forgalomban használt járművek esetében továbbra is teljesen egyenértékűek legyenek az ATMF egységes szabályok tekintetében.
            
            
               Az Unió kizárólagos hatáskörrel rendelkezik az ügyben, és gyakorolja szavazati jogait az ATMF egységes szabályok B. mellékletének (eltérések) módosítására irányuló javaslat elfogadásához.
            
            
               4.3.Uniós hatáskör és szavazati jog 
            
         
         
            
               A Műszaki Szakértői Bizottság ülésén elfogadandó jogi aktus hatálya alá tartozó meglévő uniós szabályok az (EU) 2021/541 bizottsági végrehajtási rendelet, illetve az (EU) 2016/797 irányelv 7. cikke.
            
            
               Az EUMSZ 3. cikkének (2) bekezdése alapján az Unió kizárólagos hatáskörrel rendelkezik, amennyiben a COTIF, illetve az ez alapján elfogadott jogi aktusok e meglévő uniós szabályok hatályát érinthetik vagy azt megváltoztathatják. 
            
            
               A tervezett OTIF-határozatok célja:
            
            
               ·az FTA egységes műszaki előírásnak a 2021. március 26-i (EU) 2021/541 bizottsági végrehajtási rendelettel
                  6
                való összehangolása;
            
            
               ·az ATMF egységes szabályok B. mellékletében az egységes műszaki előírások alkalmazásától való eltérésre vonatkozóan meghatározott szabályok egyszerűsítése a nem uniós szerződő államok tekintetében, valamint az (EU) 2016/797 irányelv 7. cikkének fényében az ÁME-k alkalmazása alóli mentesülés tekintetében.
            
            
               E határozatok elfogadása egyértelműen hatással lesz a fent említett uniós szabályokra. 
            
            
               Ezért e határozatok tárgya az EU kizárólagos hatáskörébe tartozik.
            
            
               Az EU-COTIF csatlakozási megállapodás 6. cikkének (1)–(3) bekezdése a következőképpen rendelkezik:
            
            
               „(1) Az Unió kizárólagos hatáskörébe tartozó ügyekre vonatkozó döntések során az Unió tagállamainak az Egyezmény szerinti szavazati jogát az Unió gyakorolja. 
            
            
               (2) Az Unió és tagállamai megosztott hatáskörébe tartozó ügyekre vonatkozó döntések esetén vagy az Unió, vagy annak tagállamai szavaznak. 
            
            
               (3) Az Egyezmény 26. cikkének (7) bekezdésére is figyelemmel, az Unió az Egyezmény feleinek is minősülő tagállamaival egyenlő számú szavazattal rendelkezik. Amennyiben az Unió él szavazati jogával, tagállamai nem szavazhatnak.”
            
            
               Az említett határozatok elfogadása tekintetében az Unió képviseletében így a Bizottság fogja gyakorolni a szavazati jogot. 
            
            
               5.Az Unió által képviselendő álláspont
            
            
               Az Uniónak támogatnia kell az OTIF tervezett jogi aktusait, és ennek megfelelően azok elfogadására kell szavaznia. 
            
            
               6.Jogalap
            
            
               6.1.Eljárási jogalap
            
            
               6.1.1.Általános elvek
            
            
               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat.”
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervre irányadó szabályai szerint joghatással bíró jogi aktusok. Ezenfelül a fogalom kiterjed azokra az eszközökre is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát.”
                  7
               
            
            
               6.1.2.A jelen esetre történő alkalmazás
            
         
         
            
               A Felülvizsgálati Bizottság és a Műszaki Szakértői Bizottság egy megállapodás, nevezetesen a COTIF-egyezmény, különösen annak 13. cikke (1) bekezdésének c) és f) pontja által létrehozott testület. 
            
            
               A Felülvizsgálati Bizottság által írásbeli eljárás keretében elfogadandó jogi aktusok, valamint azon jogi aktusok, amelyeket a Műszaki Szakértői Bizottságnak kell a 14. ülésén elfogadnia, joghatással bíró jogi aktusnak minősülnek. 
            
            
               A tervezett jogi aktusok módosítják az OTIF jogi keretét. Mivel az Unió a COTIF teljes jogú szerződő fele, a tervezett jogi aktusok az EU-COTIF csatlakozási megállapodással összhangban a nemzetközi jog alapján kötelező érvényűek lesznek az Unióra nézve. 
            
            
               Ezért a javasolt határozat eljárási jogalapja az EUMSZ 218. cikkének (9) bekezdése.
            
            
               6.2.Anyagi jogalap
            
            
               6.2.1.Általános elvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül.
            
            
               6.2.2.A jelen esetre történő alkalmazás
            
            
               A tervezett jogi aktus elsődleges célkitűzése és tartalma a nemzetközi vasúti fuvarozással kapcsolatos.
            
            
               A javasolt határozat anyagi jogalapja ezért az EUMSZ 91. cikke.
            
            
               7.Következtetés
            
            
               A javasolt határozat jogalapja az EUMSZ 91. cikke, összefüggésben az EUMSZ 218. cikkének (9) bekezdésével.
            
            
               8.A tervezett jogi aktus kihirdetése
            
            
               Mivel az OTIF Felülvizsgálati Bizottságának jogi aktusa módosítani fogja a COTIF-egyezményt és annak egyes függelékeit, elfogadását követően helyénvaló kihirdetni az Európai Unió Hivatalos Lapjában.
            
            
            
            
               2022/0163 (NLE)
            
            
               Javaslat
            
            
               A TANÁCS HATÁROZATA
            
            
               a Nemzetközi Vasúti Fuvarozásügyi Államközi Szervezet Műszaki Szakértői Bizottságának 14. ülésén a fuvarozási telematikai alkalmazásokra vonatkozó egységes műszaki előírások és az ATMF egységes szabályok eltérésekről szóló B. mellékletének módosítása tekintetében, valamint az OTIF Felülvizsgálati Bizottságának írásbeli eljárásában a COTIF G. függelékének módosítása tekintetében az Európai Unió által képviselendő álláspontról
            
         
         
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 91. cikkére, összefüggésben a 218. cikke (9) bekezdésével,
            
            
               tekintettel az Európai Bizottság javaslatára,
            
            
               mivel:
            
            
               (1)Az Unió a 2013/103/EU tanácsi határozattal
                  8
               , valamint az Európai Uniónak a COTIF-egyezményhez való csatlakozásáról szóló, az Európai Unió és a Nemzetközi Vasúti Fuvarozásügyi Államközi Szervezet (OTIF) között létrejött megállapodással (a továbbiakban: megállapodás) összhangban csatlakozott az 1999. június 3-i vilniusi jegyzőkönyvvel módosított, 1980. május 9-i Nemzetközi Vasúti Fuvarozási Egyezményhez (a továbbiakban: COTIF).
            
            
               (2)A COTIF 13. cikke (1) bekezdésének c) pontja alapján létrehozott Felülvizsgálati Bizottság várhatóan írásbeli eljárás keretében dönt a – COTIF G. függelékét képező – nemzetközi forgalomban használt vasúti berendezések műszaki engedélyezésére vonatkozó egységes szabályok (ATMF egységes szabályok) 3a. cikke 5. §-ának és 15. cikke 2. §-ának módosításáról.
            
            
               (3)A Műszaki Szakértői Bizottságnak a COTIF G. függeléke 3a. cikke 5. §-ának bekezdésének és 15. cikke 2. §-ának felülvizsgálatára vonatkozóan 2021-ben előterjesztett javaslatát követően kérdések merültek fel az ATMF egységes szabályokra vonatkozó egységes szerkezetbe foglalt magyarázó jelentésbe beépítendő szöveggel kapcsolatban. A Műszaki Szakértői Bizottság TECH-20045-CTE13–7 sz. munkadokumentumában foglalt javaslatot ezért a jogi ügyekkel és nemzetközi együttműködéssel foglalkozó ad hoc bizottság 2021. novemberi első ülésén elfogadott szakvéleményével (OTIF-21008-JUR 1) összhangban, a javaslat Felülvizsgálati Bizottság általi elfogadása előtt felül kell vizsgálni.
            
            
               (4)A Felülvizsgálati Bizottság határozatának célja az ATMF egységes szabályoknak a vasútbiztonságról szóló (EU) 2016/798 irányelvvel történő összehangolása.
            
            
               (5)A COTIF 13. cikke (1) bekezdésének f) pontja értelmében létrejött az OTIF Műszaki Szakértői Bizottsága (CET). 
            
            
               (6)A COTIF 20. cikke (1) bekezdésének b) pontja és a – COTIF F. függelékét képező – nemzetközi forgalomban használni tervezett vasúti berendezésekre vonatkozó műszaki szabványok érvényesítésére és egységes műszaki előírások elfogadására vonatkozó egységes szabályok (APTU) 6. cikke értelmében a Műszaki Szakértői Bizottság feladata többek között a fuvarozási telematikai alkalmazásokra (FTA) vonatkozó egységes műszaki előírások elfogadása vagy módosítása. 
            
            
               (7)A COTIF 20. cikke 1. §-ának e) pontjával, valamint az ATMF egységes szabályok 7a. és 21. cikkével összhangban a Műszaki Szakértői Bizottság feladata az ATMF egységes szabályokban foglalt, az egységes műszaki előírások alkalmazásától való eltérésekre vonatkozó B. melléklet elfogadása vagy módosítása.
            
            
               (8)A Műszaki Szakértői Bizottság a 2022. június 14–15-én tartandó 14. ülésének napirendjére felvette a fuvarozási telematikai alkalmazások (FTA) egységes műszaki előírásának módosításáról szóló határozati javaslatot, valamint az ATMF egységes szabályokban foglalt, az egységes műszaki előírások alkalmazásától való eltérésekre vonatkozó B. melléklet felülvizsgálatát.
            
            
               (9)Mivel a javasolt határozatok kötelező érvényűek lesznek az Unióra nézve, helyénvaló meghatározni az Unió által a Műszaki Szakértői Bizottságban és – az AMTF felülvizsgálatát érintően – az OTIF Felülvizsgálati Bizottságában képviselendő álláspontot. 
            
            
               (10)A Műszaki Szakértői Bizottság határozatának célja az FTA egységes műszaki előírásnak az uniós szabályokkal, nevezetesen az (EU) 2021/541 bizottsági végrehajtási rendelettel
                  9
               , valamint az ATMF egységes szabályok B. mellékletének az (EU) 2016/797 irányelvvel történő összehangolása.
            
            
               (11)A tervezett OTIF-határozatok összhangban állnak az uniós joggal és az Unió stratégiai célkitűzéseivel, mivel hozzájárulnak az OTIF jogszabályainak az uniós jog azzal egyenértékű rendelkezéseivel való összehangolásához, ezért azokat az Uniónak támogatnia kell,
            
            
               ELFOGADTA EZT A HATÁROZATOT:
            
            
               1. cikk
            
            
               A COTIF G. függelékét képező ATMF egységes szabályoknak a Nemzetközi Vasúti Fuvarozási Egyezménnyel létrehozott Felülvizsgálati Bizottság általi, írásbeli eljárás keretében történő részleges felülvizsgálata során az Unió által képviselendő álláspont az, hogy a Műszaki Szakértői Bizottság TECH-20045-CTE13–7 sz. munkadokumentumában meghatározott, az ATMF egységes szabályok (a COTIF G. függeléke) 3a. cikke 5. §-ának és 15. cikke 2. §-ának módosítására irányuló javaslatot a szavazáson támogatni kell, feltéve, hogy a kölcsönös elismerésre való hivatkozásokat a jogi ügyekkel és nemzetközi együttműködéssel foglalkozó ad hoc bizottság 2021. novemberi első ülésén kiadott szakvéleményével (OTIF-21008-JUR 1) összhangban törlik a II. mellékletből. Amennyiben a fent említett hivatkozás nem kerül törlésre, az Unió a Műszaki Szakértői Bizottság javaslatát a szavazáson nem támogatja. 
            
            
               2. cikk
            
            
               A COTIF Műszaki Szakértői Bizottságának 14. ülésén az FTA egységes műszaki előírás módosításaival és az ATMF egységes szabályok B. mellékletének felülvizsgálatával kapcsolatban az Unió által az egységes műszaki előírások alkalmazásától való eltérések tekintetében képviselendő álláspont a következő: 
            
         
         
            
               1.a szavazáson támogatja a Műszaki Szakértői Bizottságnak az FTA egységes műszaki előírás módosítására irányuló javaslatát, a Műszaki Szakértői Bizottság TECH-22004-CTE14 sz. munkadokumentumában foglaltak szerint;
            
            
               2.a szavazáson támogatja a Műszaki Szakértői Bizottságnak az ATMF egységes szabályokban foglalt, az egységes műszaki előírások alkalmazásától való eltérésekre vonatkozó B. melléklet módosítására irányuló javaslatát, a Műszaki Szakértői Bizottság TECH-22005-CTE14 sz. munkadokumentumában foglaltak szerint.
            
            
               3. cikk
            
            
               A Felülvizsgálati Bizottság és a Műszaki Szakértői Bizottság határozatait az elfogadásukat követően – hatálybalépésük napját megjelölve – ki kell hirdetni az Európai Unió Hivatalos Lapjában.
            
            
               4. cikk
            
            
               Ennek a határozatnak a Bizottság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        Csak Ciprus és Málta nem szerződő fél. 
               
               
                  
                     (2)
                  
                        Megállapodás az Európai Unió és a Nemzetközi Vasúti Fuvarozásügyi Államközi Szervezet között az Európai Uniónak az 1999. június 3-i vilniusi jegyzőkönyvvel módosított, 1980. május 9-i nemzetközi vasúti fuvarozási egyezményhez (COTIF) való csatlakozásáról (HL L 51., 2013.2.23., 8. o.).
               
               
                  
                     (3)
                  
                        A Bizottság (EU) 2019/779 végrehajtási rendelete (2019. május 16.) az (EU) 2016/798 európai parlamenti és tanácsi irányelv alapján a járművek karbantartásáért felelős szervezetek tanúsítási rendszerére vonatkozó részletes rendelkezések megállapításáról, valamint a 445/2011/EU bizottsági rendelet hatályon kívül helyezéséről (HL L 139I., 2019.5.27., 360. o.).
               
               
                  
                     (4)
                  
                        A Bizottság (EU) 2021/541 végrehajtási rendelete (2021. március 26.) az 1305/2014/EU rendeletnek az adatszámítás és az adatcsere egyszerűsítése és javítása, valamint a változáskezelési eljárás aktualizálása tekintetében történő módosításáról (HL L 108., 2021.3.29., 19. o.).
               
               
                  
                     (5)
                  
                        Az ÁME-k alkalmazásától való eltérések tekintetében azon szerződő államok, amelyek egyben az Európai Unió tagállamai is, és azon szerződő államok, amelyek az Európai Unióval kötött megállapodással összhangban alkalmazzák a vonatkozó uniós jogot, továbbra is az uniós jog hatálya alá tartoznának.
               
               
                  
                     (6)
                  
                        A Bizottság (EU) 2021/541 végrehajtási rendelete (2021. március 26.) az 1305/2014/EU rendeletnek az adatszámítás és az adatcsere egyszerűsítése és javítása, valamint a változáskezelési eljárás aktualizálása tekintetében történő módosításáról (HL L 108., 2021.3.29., 19. o.).
               
               
                  
                     (7)
                  
                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.
               
               
                  
                     (8)
                  
                        A Tanács 2013/103/EU határozata (2011. június 16.) az Európai Uniónak az 1999. június 3-i vilniusi jegyzőkönyvvel módosított, 1980. május 9-i nemzetközi vasúti fuvarozási egyezményhez (COTIF) való csatlakozásáról szóló, az Európai Unió és a Nemzetközi Vasúti Fuvarozásügyi Államközi Szervezet közötti megállapodás aláírásáról és megkötéséről (HL L 51., 2013.2.23., 1. o.).
               
               
                  
                     (9)
                  
                  
                        A Bizottság (EU) 2021/541 végrehajtási rendelete (2021. március 26.) az 1305/2014/EU rendeletnek az adatszámítás és az adatcsere egyszerűsítése és javítása, valamint a változáskezelési eljárás aktualizálása tekintetében történő módosításáról (HL L 108., 2021.3.29., 19. o.).